23. schôdza NR SR - 11.deň - B2. popoludní
Dátum: 2024-12-10
Poslanec: Plaváková, Lucia (PS)
Druh vystúpenia: Vystúpenie v rozprave

64. Ďakujem veľmi pekne za slovo, pán predsedajúci. Som rada, že sme sa vrátili k rozprave. A ja som mala teda niečo úplne iné pripravené na úvod, ale nedá mi naozaj nereagovať na poznámku pána ministra, týkajúcej sa účasti v tomto pléne. Áno, je pomerne prázdne, ale prišlo mi to naozaj bizarné v kontexte toho, že kým vy ste mali príspevok v rozprave, tak pána predsedajúceho Andreja Danka to zaujímalo natoľko, že sa najprv rehotal s predsedom klubu SMER za vaším chrbtom a potom odišiel ako predsedajúci a už sa vlastne nevrátil. Po 15 minútach prišiel pán Žiga, ktorý teraz schôdzu vedie. Tak to mi naozaj prišlo v tom kontexte komentovať tú účasť ľudí v tomto pléne naozaj veľmi, veľmi zvláštne. A vlastne neviem, že čo sa stalo pánovi podpredsedovi Dankovi, že sa tak vyparil a nevrátil sa, no tak takto tu vyzerá vedenie schôdze. Ako sme všetci počuli od premiéra, zdravotníctvo nie je premiérska téma a pán premiér teda zvolal zasadnutie vlády v nedeľu a na ňom sa prijal vlastne ten návrh, o ktorom rokujeme, následne sa vybral na zahraničnú pracovnú cestu do Brazílie. Mne to príde naozaj také slabošské správanie premiéra suverénnej krajiny, ktorá podľa neho teda robí politiku na všetky štyri svetové strany, ale akosi zabúda robiť politiku doma vo vlastnej krajine. A príde mi naozaj v tejto situácii nevhodné odchádzať do zahraničia, ďaleko, v takej vážnej situácii, v akej sa slovenské zdravotníctvo nachádza a celkovo premiér Robert Fico dlhodobo vyjadruje nezáujem o zdravotníctvo. A čo robia teda slabošskí lídri, keď nevedia, ako zvládnuť situáciu, ktorej sú strojcom a ktorú sami zavinili, lebo to je aj v takomto prípade, sa tu nachádzame. Väčšinou sú to nejaké vyhrážky, osočovanie, hádzanie zodpovednosti na iných, no a v tomto prípade tu máme teda trestnoprávnu zodpovednosť, ktorá je podľa môjho názoru mimoriadne neadekvátna v situácii, v ktorej sa nachádzame. A vy sa teda v koalícii, už sa nemám komu veľmi ani prihovárať, keď už teda tu hovoríme o účasti v tomto pléne, lebo za koalíciu teda je tu pomerne málo zastúpené publikum, traja ľudia, ktorých vidím. Ale radi sa teda v koalícii vŕtate v histórii, tak sa poďme pozrieť na to aj v kontexte zdravotníctva. SMER spolu s HLAS-om, ktorý vznikol ako odnož SMER-u, vládli a vládnu tejto krajine od roku 2006, len na jeden a trištvrte roka prerušila túto vládu vláda Ivety Radičovej a potom na tri roky Igor Matovič a Eduard Heger. Päť mesiacov tu bola ešte úradnícka vláda vedená Ľudovítom Ódorom. Suma sumárum teda od roku 2006 nám tu vládnu politici SMER-u a HLAS-u približne 72 % času. Na dni, ak som to správne počítala, je to viac ako 4 750 dní. Kto je teda zodpovedný za to, kde sa dnes v zdravotníctve a, žiaľ, nielen v ňom, nachádzame, tak podľa mňa jednoznačne sa môžme pozrieť do radov koalície, sú to politici, političky SMER-u a HLAS-u a aktuálne aj za asistencie SNS, teda ak sa pán Danko nevytratí a iných strán, ktoré už dnes ani neexistujú, ale teda prisluhovali tomuto celému. Premiér na zdravotníkov a zdravotníčky zvysoka kašle, a to napriek tomu, že sa o neho postarali s vypätím všetkých síl, keď bojoval o život. Namiesto toho, aby im teda poďakoval, rokoval s nimi o zlepšení podmienok pre zdravotnícky personál, aj pre vlastných občanov, on zbabelo uteká na opačnú stranu sveta, necháva v tom svojich podriadených. Naozaj to, že sa nezúčastňuje vôbec toho dialógu, tak to mi príde úplne absurdné a nemiestne. K samotnému návrhu, ako som už uvádzala aj v skrátenom legislatívnom konaní, my tu máme už štvrtú novelu Trestného zákona v skrátenom legislatívnom konaní za rok tejto vlády a tejto súčasnej koalície. Tentoraz navrhujete, aby sa do Trestného zákona doplnil nový trestný čin, ktorým je porušovanie povinností za mimoriadnej situácie. No a to je naozaj veľmi zaujímavé, keďže len nedávno nám tu vláda do parlamentu poslala návrh, ktorým odpustila všetky priestupky za porušovanie povinností za mimoriadnej situácie počas pandémie. Tak neviem, mne to akože úplne nevychádza. Čiže tí, ktorí tu počas viac ako dvoch rokov nasadzovali svoje životy v snahe ochrániť nás všetkých, teda aj vás, milí kolegovia, kolegyne z vládnej koalície, pred pandémiou, tých idete posielať do basy za to, že si dovolili teda otvoriť ústa a štrajkovať, a naplno povedať, aký je stav nášho zdravotníctva. Tritisíc lekárov a lekárok chcete trestať za to, čo vlastne ste spôsobili sami rokmi svojho vládnutia, lebo vaším odrazom je súčasný stav zdravotníctva. Lekárov a lekárky za ich prácu teda chcete posielať do basy a ľudí, ktorí počas obdobia, kedy práve títo lekári a lekárky nasadzovali svoje životy v boji proti pandémii, vedome porušovali akékoľvek protipandemické opatrenia, tak tých ste prednedávnom si kúpili priestupkovou amnestiou. No neviem, mne to príde naozaj ako veľmi cynické. Jedných pošlete do basy, druhých omilostíte a ešte im za to zaplatíte z kasy nás všetkých. Podľa mňa, mne to príde pomýlené naozaj, že ktorej strane treba pomáhať a na ktorú sa treba obracať. A v tejto situácii sme preto, že nie ste schopní upratať ten neporiadok v zdravotníctve, ktorý ste spôsobili za tých 13 rokov svojej vlády a veď naozaj stačí si zodpovedať aj na otázku, že za tých 13 rokov, akú ste postavili nejakú novú modernú koncovú štátnu nemocnicu. No nemusíme teda dlho hľadať tú odpoveď, ani jednu. A nebyť plánu obnovy a odolnosti, ktorý stále svojimi krokmi v oblasti spravodlivosti vážne ohrozujete, tak sa nezačne s projektom novej nemocnice ani v Banskej Bystrici či v Martine a aj to vlastne pripravovali predchodcovia. No a keď sme teda pri tej nemocnici, tak možno krátky exkurz do histórie výstavby tej najväčšej štátnej koncovej nemocnice, ktorá mala byť na Rázsochách, lebo to je naozaj tiež pomerne bizarný príbeh. Nehnuteľnosti v tejto lokalite boli od pôvodných vlastníkov vykúpené alebo vyvlastnené v rokoch 1985 až 1988, to je pomerne dávna história. Umiestnenie stavby nemocnice Rázsochy bolo povolené v júli 1985, no a teraz je rok 2024 a nemocnica kde? Pán poslanec Bartek, kde? No, nikde. S veľkou pompou v auguste 2019 zbúral 30 rokov rozostavaný skelet nemocnice dnešný prezident, vtedy premiér Peter Pellegrini, takže wau, dostali sme sa k tomu, že čo tam bolo teda postavené, zbúrali. No a za asistencie vtedajšej ministerky zdravotníctva pani Kalavskej ste tvrdili, že tento problém bude vyriešený za rok a pol a vlastne s tým celým projektom Rázsoch sa spájala každá vláda SMER-u, všetci ministri, ktorí za SMER pôsobili od roku 2006. A výsledok kde? Nikde, no. Táto vláda ešte keď bola ministerkou Zuzana Dolinková, tak bez v podstate veľkej diskusie rozhodla zmeniť miesto budovania novej koncovej štátnej nemocnice a zrazu to bol Ružinov. Len tak zrazu. A o pár mesiacov neskôr, vlastne teraz v tejto chvíli, počúvame, že už to asi nebude ani ten Ružinov, lebo nie je vhodný a rozmýšľa sa nad novou lokalitou v Rači. Tak ja neviem ako, kedy sa už konečne k tej nemocnici dopracujeme, lebo zatiaľ sme sa teda dopracovali iba k zbúraniu toho, čo tam bolo postavené a teraz už vlastne ani neuvažujeme o Rázsochách, ale sú to iné lokality, zakaždým je to nejaká iná. A toto je jeden zo zásadných problémov, ktoré zdravotníctvo má, pretože naozaj Slovensko ako krajina aby nevedela zabezpečiť jednu špičkovú koncovú nemocnicu, tak to mi príde naozaj ako veľmi smutný príbeh a dá sa jednoducho pričítať proste vládam SMER-u a dnes aj dnešným predstaviteľom HLAS-u, pretože vy ste tu 13 rokov vládli. No takže veľa rečí, plané reči a výsledky, riešenia žiadne.